El secretari autonòmic de Cultura i Esport presenta en el Forn Alt l'oficina de Mecenatge de la Comunitat Valenciana a la comarca
04 d’abril 2019

![](/media/yi2duaw4/85_c_of_mec_03.jpg)  

La Fundació de la Comunitat Valenciana de Patrimoni Industrial i Memòria Obrera del Port de Sagunt, entitat sense ànim de lucre i d'àmbit cultural, va acollir ahir dimecres, 3 d’abril, la presentació de l'oficina de Mecenatge de la Comunitat Valenciana al Camp de Morvedre. A la convocatòria, celebrada en el Forn Alt nº2, varen acudir el secretari autonòmic de Cultura i Esport, Albert Girona, acompanyat de personal de l'oficina, així com representants dels diferents ajuntaments del Camp de Morvedre i diferents entitats sense ànim de lucre d´estos àmbits que tenen la seu al nostre territori.

  

Estes seran las possibles beneficiaries de la qualificació d’interés social que poden aconseguir els seus projectes, i que permetran que la hisenda autonòmica atorgue deduccions fiscals fins al 25% de les quantitats aportades a les persones físiques que ho declaren a la declaració anual de la renda (IRPF). De l'Ajuntament de Sagunt van assistir els regidors i tinents d’alcalde, Pepe Gil i Pablo Abelleira.

  

La publicació en el Diari Oficial de la Generalitat Valenciana (DOGV) de la Llei 20/2018, de 25 de juliol, del mecenatge cultural, científic i esportiu no professional a la Comunitat Valenciana, va suposar un punt d'inflexió en recollir els incentius fiscals perquè les persones s'involucren en el finançament com a mecenes de projectes de diferents tipus.

  

L'accés a la cultura és un dret de la ciutadania i correspon a les institucions garantir-lo aportant recursos i finançament, però el conjunt de la societat té un paper fonamental en el desenvolupament d'este servici públic. Com la cultura pertany al conjunt de la societat i no només a les institucions públiques, mitjançant incentius fiscals es dona la possibilitat que persones físiques i jurídiques aporten fons dineraris o en espècie per desenvolupar projectes culturals, científics i esportius no professionals.

![](/media/ywppzuat/85_c_of_mec_02.jpg)  
  

La Fundació, com a entitat de caràcter públic, cultural i sense ànim de lucre, entre d’altres, és una de les entitats que directament rep tal qualificació en els seus projectes i tan sols ha de fer-ne una comunicació en els dos períodes habilitats per a tal fi a l'oficina. Les associacions esportives, culturals i/o científiques que no pertanyen a l'àmbit públic ho han de sol·licitar per a poder oferir el benefici.

  

Per a la Fundació, la llei que regula el mecenatge a la Comunitat Valenciana representa una oportunitat per a finançar projectes culturals on els fons públics no arriben. En este sentit pròximament s'obrirà la possibilitat perquè la ciutadania puga fer donacions i puga beneficiar-se dels incentius fiscals que la llei atorga, des de la nova pàgina web que s'està acabant d'ultimar.​

![](/media/hvnd2cto/85_c_of_mec_01.jpg)  

*   [](http://www.facebook.com/sharer.php?u=https://aytosagunto.es/va/actualitat/el-secretari-autonomic-de-cultura-i-esport-presenta-en-el-forn-alt-l-oficina-de-mecenatge-de-la-comunitat-valenciana-a-la-comarca/ "Facebook")
*   [](http://twitter.com/share?url=https://aytosagunto.es/va/actualitat/el-secretari-autonomic-de-cultura-i-esport-presenta-en-el-forn-alt-l-oficina-de-mecenatge-de-la-comunitat-valenciana-a-la-comarca/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-secretari-autonomic-de-cultura-i-esport-presenta-en-el-forn-alt-l-oficina-de-mecenatge-de-la-comunitat-valenciana-a-la-comarca/ "Linked In")
*   [](mailto:?body=https://aytosagunto.es/va/actualitat/el-secretari-autonomic-de-cultura-i-esport-presenta-en-el-forn-alt-l-oficina-de-mecenatge-de-la-comunitat-valenciana-a-la-comarca/)